**Önéletrajz**

1944. november 20-án születtem Kisbaráton. Győrben a Közgazdasági Technikumban érettségiztem, az egyetemi diplomát Budapesten a Marx Károly Közgazdaságtudományi Egyetemen szereztem 1967-ben. Ugyanitt kaptam komplex vezető szervező szakközgazdász diplomát.

Könyvvizsgálói oklevelet 1991-ben vettem át, majd költségvetési és pénzintézeti minősítést szereztem.

Az első munkahelyem a Baranya megyei Állami Építőipari Vállalat volt, ahol 23 évet dolgoztam, számviteli osztályvezető, főkönyvelő és gazdasági igazgató munkakörökben. 1990-től öt évig a Magyar Hitelbank Pécsi Igazgatóságán töltöttem be igazgatóhelyettesi munkakört. Ezt követően 1994-től könyvvizsgálóként a Prompt L&S Könyvvizsgáló és Adótanácsadó Kft-nél dolgozom. Több társaságnál voltam Igazgatósági tag, illetve Felügyelő bizottsági tag.

A pécsi közgazdászképzés kezdetétől számvitelt oktattam a Pécsi Tudományegyetem Közgazdaságtudományi Karán több mint 40 éven keresztül, először óraadóként, majd másodállású adjunktusként és címzetes egyetemi docensként. A kamara megalakulása előtt rendszeresen tanítottam a mérlegképes könyvelők és könyvvizsgálók felkészítő tanfolyamain, ezeken vizsgaelnök voltam, majd a kötelező továbbképzésükön is rendszeresen oktattam. Irányítottam a Magyar Számviteli Szakemberek Egyesületének megalakulását Baranya megyében és 12 éven keresztül a Helyi Szervezet elnöke voltam. Szakmailag meghatározó mértékben segítettem a megyében a számviteli munkát (könyvelést, könyvvizsgálatot) végzők tevékenységét. Munkába-lépésemtől aktívan részt vettem a Magyar Közgazdasági Társaság és az SZVT Baranya megyei Szervezetének munkájában. Szakmai konferenciákon rendszeresen vállaltam előadást.

Az MKVK megalakulásakor és még három alkalommal választottak Fegyelmi megbízottnak, így 18 évig töltöttem be ezt a tisztséget. Kezdetben kialakítottam, részt vettem az etikai, fegyelmi eljárások lebonyolításának megoldásában, 18 évig minden – több, mint kétezer – eljárásban vettem részt. Munkámat a könyvvizsgálat szakmai veszélyeinek óvintézkedési részének tekintettem, a kamarai tagok részére a könyvvizsgálói magatartás szabályait érintő kérdések vonatkozásában rendszeres tanácsadással kötöttem össze feladatkörömet.

A Kamara megalakulását követő 10 évig elnökségi tag, 2002-től 13 évig a Baranya megyei Helyi Szervezet elnökségi tagja voltam. 1998-tól két cikluson keresztül, 10 évig a Pénzügyminisztérium által az Okleveles Könyvvizsgáló Képesítő Bizottság tagjaként tevékenykedtem. Ebben az időben alapvetően változott a könyvvizsgálóvá válás követelménye. Vizsgaelnökként felkérés esetén rendszeresen vállaltam feladatot. Jelenleg az MKVK Etikai bizottságának tagja vagyok.

Budapest, 2017. 08. 03.

 Dr. Fehér Mihály sk.